་ལེན་འདོད་པས་ན། གང་ཟག་འདི་ནི་སྨྲ་བའི་སེང་གེ་ཞེས་བྱའོ། །དེ་ལྟར་རྟགས་དང་ལྡན་པ་དེ་ནི་འཇིག་རྟེན་མཁྱེན་པའི་ཤེས་རབ་ཐོབ་པའི་རྟགས་ཡིན་ནོ། །ཡང་སྐལ་ལྡན་དེ་ལ་ལུས་ཀྱི་སྟོབས་སུ་སྔོན་བས་ཡང་བར་གྱུར་ཏེ། རྐང་བ་མགྱོགས་པའི་དངོས་གྲུབ་དང་སྟོབས་རྣམས་ཀྱང་རྙེད་པ་ནི། སྙིང་རྗེས་གཞན་དོན་རྫོགས་པར་འགྱུར་བའི་རྟགས་ཡིན། ཡང་གང་ཟག་དེའི་ལུས་ཀྱི་གཉེར་མ་མེད་པར་འགྱུར་ཏེ། འོ་མ་གྲོད་པར་བླུགས་པ་དང་འདྲ་བར་འགྱུར་ནས། ལུས་ཀྱི་བདག་འཛིན་ལས་གྲོལ་བར་འགྱུར་བའི་རྟགས་ཡིན། ཡང་སྐྲ་དཀར་པོ་དག་ཏུ་ཡོད་ཀྱང་དེ་ནག་པོར་འགྱུར་བ་ནི་རིག་པ་འཆི་མེད་དུ་རྟོགས་པའི་རྟགས་ཡིན། དེ་བཞིན་དུ་དེའི་ལུས་བྱིས་པ་ལོ་བཅུ་དྲུག་ལོན་པ་བཞིན་དུ་གྱུར་པས་ཏེ། གཞོན་པའི་ཤ་ཆགས་ཤིང་དཀར་ཞིང་སྔོ་སངས་ཀྱི་མདངས་དང་ཡང་ལྡན་པར་འགྱུར་ཏེ། དཔེར་ན་ནམ་ཟླ་སོས་ཀའི་རྩ་ནི་གཞོན་ནུ་ལ་ཆར་པ་དག་ནི་ཡང་ནས་ཡང་བབ་པས། དེ་ལ་སྐྱེད་ཆེན་པོ་ནི་རང་སྐྱེད་དང་ལྡན་པར་འགྱུར་བ་བཞིན་དུ་གཞོན་ཤ་ཆགས་པ་ནི། འཕོ་བའི་ལུས་ཀྱིས་སེམས་ཅན་གྱི་དོན་བྱེད་པའི་རྟགས་ཡིན། ཡང་གང་ཟག་དེ་ལ་སྔོན་ནས་མེད་པ་སྙིང་རྗེ་ཡང་དག་པར་འདི་ལ་གཏིང་ནས་སྐྱེས་པ་དང་། དེ་སྐྱེས་པས་དེའི་རྗེས་ལ་སེམས་ཅན་གྱི་དོན་ལ་འཇུག་པ་ནི། ཐེག་པ་ཆེན་པོའི་དོན་རྒྱུད་ལ་གོ་བའི་རྟགས་ཡིན། ཡང་རང་གི་ལུས་ཀྱིས། སེམས་ཅན་གཞན་ལ་ཕན་པའི་སེམས་ཅན་དག་ནི་བྱུང་བ་ན། གང་ཟག་འདི་ལ་ཤ་དང་ཁྲག་དང་མགོ་དང་རྐང་ལག་དང་ལྤགས་པ་ལ་སོགས་པ་ཇི་ལྟར་འདོད་པའི་ལུས་སྤྱི་དང་ཡན་ལག་གཏོང་བར་ནུས་ཤིང་ཕྱི་རོལ་གྱི་རྫས་དང་ལོངས་སྤྱོད་དགོས་པ་ཐམས་ཅད་སྨོས་ཅི་དགོས། དེ་སེམས་ཅན་གཞན་དང་། དེ་བཞིན་དུ་ལུས་ལ་སོགས་པ་གཏོང་པར་ནུས་པའི་རྟགས། འདི་ལྟར་སུ་ལ་བྱུང་པའི་མི་དེས། སྤྲུལ་པའི་སྐུ་ལ་སྐལ་ལྡན་དེས་རེག་གོ། །དེ་ནི་ཕྱི་ནང་གི་སྣང་བས་མི་གནོད་པའི་རྟགས་ཡིན་ནོ། །རྟགས་དེ་ལྟར་ལྡན་པའི་སྐྱེས་བུ་ནི། ལུས་འདི་བོར་བའི་རྗེས་ནི་རང་བཞིན་སྤྲུལ་པ་སྐུའི་ཞིང་ཁམས་སུ་མངལ་གྱི་སྒོར་མི་འགྲིམ་པར་པདྨ་ལ་རྫུས་སྐྱེས་ཀྱི་ལུས་བླངས་ནས་ཞིང་ཁམས་དེར་ནི་ལོ་དྲུག་ཁྲི་དང་སྟོང་ཕྲག་བརྒྱད་དང་ཡང་སྟོང་ཕྲག་གཅིག་སྟེ་ཁྲི་ཕྲག་བདུན་ལ་སྟོང་ཕྲག་གཅིག་གིས་མ་ཚང་བར་ཞིང་ཁམས་དེར་གནས་ནས་སེམས་ཅན་གྱི་དོན་སྐྱེས་བུ་འདི་ཡིས་བྱེད་པའོ། །དེ་ལྟར་དོན་བྱས་ནས་དེ་ནས་ངོ་བོའི་རང་བཞིན་ལས་སངས་རྒྱས་ཏེ་སྤྲུལ་པའི་སྐུར་རང་བྱུང་སྟེ། འཛམ་བུའི་གླིང་རྣམས་སུ། སྤྲུལ་པའི་སྐུ་བྱེ་བ་གཅིག་དང་དྲུག་ཁྲི་ཡིས། སེམས་ཅན་དེ་དག་རང་རང་དང་མཐུན་པའི་ལུས་བླངས་ནས། སེམས་ཅན་གྱི་དོན་ནི་བྱེད་པར་གང་ཟག་འདིས་ནི་འགྱུར་རོ་མཁའ་འགྲོ་མ་ཞེས་སྡུད་པ་པོ་ལ་གདམས་སོ། །དེ་ནས་སྤྲུལ་པ་དེ་དག་ཆོས་ཉིད་ངོ་བོ་ཀ་དག་ལ། དཔེར་ན་ཉི་མ་རྒས་པའི་དུས་འོད་ཟེར་གྱིས་གླིང་བཞིའི་མུན་པ་སེལ་བའི་ལས་ནི་བྱས་ནས། གླིང་གཅིག་ན་མི་གནས་པའི་ཚེ་འོད་ཟེར་དེ་དག་ཉི་མ་ཉིད་ལ་འདུས་པ་ལྟར། རང་གི་སྤྲུལ་པར་བཅས་པ་ནི། རང་གི་ངོ་བོར་རང་ཐིམ་པ་དཔེར་ན་ཆུ་ལ་ཆུ་ཐིམ་པ་ལྟར་སོང་ནས། རང་གི་ངོ་བོ་དང་དབྱེར་མེད་དེ་གཅིག་པ་མ་ཡིན་དབྱེ་བ་མེད་དོ་ཐ་དད་པ་མ་ཡིན་ལ། དེའི་ཕྱིར་ན་གཅིག་དང་ཐ་མི་དད། རྒྱ་ཆད་དང་ཕྱོགས་ལྷུང་མེད་པར་གྱུར་ནས། ཇི་ལྟར་ཆུ་ལ་ཆུ་ཐིམ་པ་དང་འདྲ་བར། མེ་ཆུ་དང་ཁ་དོག་མི་ཕྱེད་ལ། དེ་བཞིན་དུ་མར་ལ་མར་ཐིམ་པ་དང་འདྲ་བར། དབྱེར་མེད་བསྟན་དུ་མེད་པ། དེ་བཞིན་དུ་ནམ་མཁའ་ལ་ནམ་མཁའ་ཐིམ་པ་བཞིན་དུ་ངོས་བཟུང་མེད་པ་ནི། གཉིས་མེད་ངོས་བཟུང་མེད་པར་ཤེས་པས་སྔ་མ་དང་ཕྱི་མའི་རྟོག་པ་རང་གྲོལ་དུ་འགྱུར་བའོ། །ཞེས་སྤྲུལ་པའི་སྐུ་ལ་གོམས་པའི་རྟགས་བསྟན་ནས། ད་ནི་རིག་པ་ལ་གོམས་པའི་རྟགས་བསྟན་ཏེ། རིག་པ་ལ་ནི་སུས་གོམས་པ། །ཞེས་པ་ལ་སོགས་པས་བསྟན་ཏེ། རིག་པ་ནི། རིག་པའི་ངོ་བོ་དང་། ངེས་ཚིག་དང་། དབྱེ་བ་དང་། མཚན་ཉིད་དང་། འབྲས་བུ་དང་ལྔའོ། །རིག་པའི་ངོ་བོ་རྡོ་རྗེ་ལུ་གུ་རྒྱུད་ཡིན་ལ། ངེས་ཚིག་ནི་སྔར་མ་རིག་པ་དེ། ད་བླ་མའི་མན་ངག་ལ་བརྟེན་ནས་རིག་པས་ན་རིག་པའོ། །དབྱེ་ན་འཇིག་རྟེན་པའི་རིག་པ་དང་། འཇིག་རྟེན་པ་མ་ཡིན་པའི་རིག་པའོ། །འཇིག་རྟེན་པ་ནི་མིང་དུ་བཏགས་པ་རྣམས་དང་གནས་རིག་པའོ། །རིག་པའི་གནས་ནི་ལྔ་སྟེ། བཟོ་རིག་པ་དང་། གསོ་བ་དང་། སྒྲ་རིག་པ་དང་། གཏན་ཚིགས་རིག་པ་དང་། ལུང་རིག་པའོ། །བཟོ་ནི་བཟོའི་རིགས་མི་འདྲ་བ་དཔག་ཏུ་མེད་པ་ཤེས་པ་ཡང་སྔོན་དུ་རིག་པ་ལ་སྦྱངས་པའི་རྟགས་ཡིན། འདིས་ཀྱང་དམ་པའི་དོན་ལ་ངེས་པར་ཞུགས་ན་འབྲས་བུ་ཐོབ་པའོ། །གསོ་བ་ནི་སྨན་དཔྱད་སྣ་ཚོགས་པ་དང་། བསྲུང་བའི་རིགས་དང་། བཅུད་ལེན་སྣ་ཚོགས་པ་དང་། བསད་པ་དེ་ཉིད་སླར་གསོ་བར་ཤེས་པ་ནི། སྔོན་དུ་རིག་པ་ལ་སྦྱངས་པའི་རྟགས་ཡིན་ནོ། །སྒྲ་ནི་སྒྲའི་བྱིངས་དང་། བསྒྲུབ་བྱེད་དང་། གཞན་སེལ་དང་། ཕན་པའི་རྐྱེན་ཅན་བཞི་གང་ལ་ཡང་ཐོགས་པ་མེད་པར་ཤེས་པ་ཡང་སྔོན་དུ་སྦྱངས་པའི་རྟགས་ཡིན། གཏན་ཚིགས་ནི། ཚད་མ་དང་། དབུ་མ་དང་། སེམས་ཙམ་པ་ལ་སོགས་པའི་རིགས་པ་མི་འདྲ་བ་སྣ་ཚོགས་པ་ཤེས་པ་ཡང་སྔོན་དུ་རིག་པ་ལ་སྦྱངས་པའི་རྟགས་ཡིན་ནོ། །མདོར་ན་བསྟན་བཅོས་སྣ་ཚོགས་པ་མ་མཁྱེན་པའོ། །ལུང་ནི་རྒྱལ་བའི་བཀའ་ཕྱིན་ཅི་མ་ལོག་པ་རྣམས་ཏེ། རྒྱལ་བ་ལས་ཀྱི་ལུང་དང་། ཡེ་ཤེས་ལྷའི་ལུང་དང་། ངེས་པར་ཟད་པའི་ལུང་དང་། བྱ་བྲལ་རྫོགས་པ་ཆེན་པོའི་ལུང་ལ་སོགས་པ་རྣམས་དང་། སྔ་ན་ཐོས་མ་མྱོང་བ་ཤེས་པ་ནི། སྔོན་དུ་རིག་པ་ལ་སྦྱངས་པའི་རྟགས་ཡིན། འཇིག་རྟེན་པ་མ་ཡིན་པའི་རིག་པ་ནི། གཞི་གནས་ཀྱི་རིག་པ་དང་། ལམ་སྣང་གི་རིག་པ་དང་། ལྷག་མཐོང་གི་རིག་པའོ། །གཞི་གནས་ཀྱི་རིག་པ་ནི། གཞི་དངོས་པོ་དོན་གྱི་གནས་ལུགས་བཅོས་བསླད་གང་གིས་ཀྱང་ཕན་མ་བཏགས། གནོད་པ་མ་བསྐྱལ། དགེ་བས་སྐྱབས་ཀྱིས་མི་སྐྱོབས་ཏེ། དཔེར་ན་ནམ་ཟླ་དུས་ཚོད་ཀྱི་ཆབ་རོམ་སུས་ཀྱང་དགག་གིས་མི་ཁེགས་པར་རང་འཁྱག་པ་དང་། དེ་ཉིད་དུས་ལ་བབ་པའི་ཚེ་རང་ཞུ་བ་དང་འདྲའོ། །སྡིག་པས་མི་གོས་པས་ཏེ་དཔེར་ན་ཉི་ཟླ་ལ་སྤྲིན་གྱིས་གོས་པ་མེད་པ་དང་ཉེས་པ་མེད་པ་དང་། མན་ཤེལ་ལ་སྣོད་ཀྱིས་མ་གོས་པ་དང་འདྲ་བར། རིག་པ་ཉིད་ཀྱིས་སངས་རྒྱས་སེམས་ཅན་ལ་ཁྱད་མེད་དུ་གནས་པའོ། །ལམ་སྣང་གི་རིག་པ་ནི། གྲུབ་པའི་མཐའ་སྣ་ཚོགས་པས་མིང་བསྒྱུར་ཏེ། ལ་ལས་སེམས་སུ་བཏགས། ལ་ལས་སྐྱེ་མེད་དུ་བཏགས། ལ་ལས་ལྷན་ཅིག་སྐྱེས་པར་བཏགས། ལ་ལས་བློ་འདས་སུ་བཏགས། ལ་ལས་དངོས་པོའི་གནས་ལུགས་སུ་བཏགས། ལ་ལས་ཀུན་གཞིར་བཏགས། ལ་ལས་བྱང་ཆུབ་སེམས་ལ་སོགས་པའི་མིང་གི་འདོགས་ལུགས་མི་འདྲ་བ་ཐ་དད་པར་བཏགས་ཀྱང་། དོན་ཉམས་སུ་མྱོང་བ་རྣམས་ལ་འདྲ་སྟེ། དཔེར་ན་ཚའི་རོ་མྱོང་བ་རྣམས། རྒྱ་གར་བས་ལོན་ནེར་བཏགས། བལ་པོས་ཇི། ཞང་ཞུང་གིས་ཀུ་པ། རྒྱ་ནག་པོས་ཁྱེན། ཟ་ཧོར་གྱིས་རྡ། ཚ་བ་དམར་ཐག་གིས་སིབ། ཁྱི་ཐན་གྱི་རས་སུ་བཏགས་པ་ལ་སོགས་པ་འཛམ་བུའི་གླིང་རང་ན་ཡང་། མི་འདྲ་བ་སུམ་བརྒྱ་དྲུག་ཅུ་ཐམ་པ་ཡོད་ཀྱང་། དོན་ཚའི་རོ་མཆོག་གཅིག་པ་དང་འདྲ། དེ་བཞིན་དུ་རིག་པ་ཉིད་ཀྱི་དོན་ཉམས་སུ་མྱོང་བས། དཔེར་ན་ཚའི་རོ་མ་མྱོང་བར་ཚ་ལ་ཡོན་ཏན་སྣ་ཚོགས་དང་། མིང་དུ་མ་བཏགས་ཀྱང་གཏན་ལ་མི་ཕེབས་པ་དང་འདྲ་བར། རིག་པ་ཉིད་བླ་མའི་མན་ངག་གིས་གཏན་ལ་ཕེབས་པས། ཚིག་གང་ལྟར་བཏགས་ཀྱང་དོན་ལ་འགྱུར་བ་མེད་དོ། །དོན་ཉམས་སུ་མ་མྱོང་བར་ཚིག་སྣ་ཚོགས་ལ་ཁྱད་ཕྱེ་ཞིང་བོགས་བཏོན་ཀྱང་གཏན་ལ་མི་ཕེབས་ཏེ། དཔེར་ན་སྐྱེས་པ་སྙིང་ངན་པ་བརྗེད་ངས་ཆེ་བ་གཅིག་འདོད་པ་བུམ་པ་འདོད་པ་ལ། རང་གི་ལག་ན་བུམ་པ་བཟུང་ནས། ཚིག་སྣ་ཚོགས་པས་མི་རྣམས་ལ་བུམ་པ་འདྲི་བ་དང་འདྲའོ། །དེ་ལྟ་བུའི་རིག་པ་དེ་སངས་རྒྱས་དང་སེམས་ཅན་ཐམས་ཅད་ལ་ཁྱད་མེད་དུ་ཁྱབ་པར་གནས་པའོ། །ལྷག་མཐོང་གི་རིག་པ་ནི། རྡོ་རྗེ་ལུ་གུ་རྒྱུད་ཀྱི་སྐུ་ཡིན་ཏེ། འདི་ཉིད་བླ་མའི་མན་ངག་དང་ལྡན་པས་མངོན་གསུམ་དུ་རྟོགས་པས། ཡིད་དཔྱོད་ཚིག་གིས་སྒྲོས་གཞུག་ཏུ་མི་རྙེད། འདི་ཉིད་ཤེས་རབ་ཀྱིས་དཔྱད་དུ་མེད་པས་སྙམ་བྱེད་ཀྱི་ཡིན་སྙམ་གྱི་ལྟ་སྒོམ་གྱིས་གཏན་ལ་མི་ཕེབས། གཞན་ལྟོས་ཡིད་ཆེས་རྒྱུད་ལུང་ལ་མི་ལྟོས་པས། དེ་ཉིད་བསྟན་པ་ཙམ་གྱིས་མི་ཤེས་པ་མེད་པས། དབང་པོ་རྣོན་པོས་གཏན་ལ་མི་ཕེབས། ཚིག་གསུམ་གྱིས་གཏན་ལ་ཕེབས་པས་དབང་པོ་རྟུལ་པོས་ཀྱང་ད་ལྟ་ཉིད་དུ་རྟོགས་པ་མངོན་དུ་གྱུར། དེ་ཉིད་དབང་པོས་ཡུལ་དུ་བསྟན་དུ་ཡོད་པས་བསྒོམས་ཤིང་བསྒྲུབས་པས་འདི་ཉིད་མི་རྟོགས་ལ། འདི་ཉིད་ལ་ཡུལ་རྐྱེན་གྱིས་གནོད་མ་མྱོང་བས། ལས་དང་རྣམ་སྨིན་གྱིས་འགྲིབ་མི་སྲིད་དོ། །དེ་ལྟར་ལྷག་མཐོང་དུ་གང་གིས་མཐོང་ན། མིག་གིས་མཐོང་། ཡུལ་གང་ལ་མཐོང་ན་ནམ་མཁའ་ལ། མཐོང་ལུགས་ཇི་ལྟར་མཐོང་ན་རྡོ་རྗེ་ལུ་གུ་རྒྱུད་དུ་མཐོང་། མཐོང་བ་ལ་དགོས་པ་ཅི་ཡོད་ན་འདི་ཉིད་ལ་ཟག་པ་དང་བཅས་པའི་ཕུང་པོ་མི་སྣང་བར་སངས་རྒྱའོ། །རིག་པའི་མཚན་ཉིད་ནི་སྣང་ཡུལ་དུ་ཡོད་པས་གསལ་ལ། གཟུང་ཡུལ་དུ་མེད་པས་སྟོང་ལ། ཞེན་ཡུལ་དུ་མ་སྤྱད་པས་གསལ་སྟོང་དབྱེར་མི་ཕྱེད། དེ་ཡང་བསྟན་དུ་ཡོད་པས་ཡོད་པ་ཡིན་ལ། རྫས་སུ་མེད་པས་མེད་པ་ཡིན་ཏེ། དེ་རང་སྣང་དུ་བཞག་པས་ཡོད་མེད་དབྱེར་མི་ཕྱེད་པའོ། །འདི་ཉིད་ལུས་ལ་གནས་པས་འཁོར་བ་ཡིན་ལ། དེ་རང་ཡུལ་ལས་འདས་པས་མྱ་ངན་ལས་འདས་པ་སྟེ། དེ་ཉིད་མ་འཁྲུལ་བར་རང་གཞག་དུ་བཞག་པས་འཁོར་འདས་དབྱེར་མི་ཕྱེད་པའོ། །དེ་ལྟ་བུའི་རིག་པ་དེ་གཉེན་པོ་མེད་པས་ཉོན་མོངས་པ་སྣ་ཚོགས་པ་ཡང་ཡིན་ལ། དེ་ཉིད་ལ་ཡང་བསླད་མེད་པས་ཡེ་ཤེས་ཀྱང་ཡིན། དེ་ཉིད་རང་སར་བཞག་པས་ཉོན་མོངས་པ་ཉིད་ཉོན་མོངས་པ་ཉིད་ཀྱིས་གྲོལ། ཡེ་ཤེས་ཉིད་ཡེ་ཤེས་ཀྱིས་གྲོལ་བས་གཉེན་པོ་གཞན་ལ་རག་མ་ལུས་པས། བག་ཆགས་སྔ་ཕྱིས་དེ་ཉིད་འགྲེ་བ་མི་སྲིད་དོ། །རིག་པ་དེ་ཉིད་ལ་འཁོར་བའི་རྣམ་རྟོག་བྱུང་ཚོར་ཇི་ལྟར་བྱུང་ཀྱང་དེ་ཉིད་གསལ་བས་ཟང་ཐལ་དུ་སྣང་བས། ལས་ཀྱི་རྣམ་པར་སྨིན་པས་གོས་མི་སྲིད་དོ། །དེའི་ཕྱིར་ན་རིག་པ་དེ་ངོ་བོ་སྟོང་ལ། མཚན་ཉིད་ནི་གསལ་བ། གཏན་ཚིགས་ནི་སྐྱོན་ཡོན་ལས་འདས་པའོ། །དེ་ཉིད་ལ་ཡང་དག་པར་བཏགས་ན་ཚིག་གིས་འདི་འདྲ་ཞེས་སྒྲོས་གདགས་སུ་མེད་དེ་ཚིག་ཙམ་དུ་གྲུབ་པ་མེད་པའི་ཕྱིར་རོ། །དེ་ལྟ་བུའི་མཚན་ཉིད་ལ་ཡི་གེ་མེད་པས། ད་ལྟ་ཡི་གེས་གཏན་ལ་མི་ཕེབས། ཚིག་མེད་པས་ད་ལྟ་ཚིག་གིས་གཏན་ལ་མི་ཕེབས། སེམས་མེད་པས་ད་ལྟ་སེམས་ཡིན་དུ་གཏན་ལ་མི་ཕེབས། ཆོས་མེད་པ་ཆོས་ཀྱི་གཏན་ལ་མི་ཕེབས། དེ་ལ་སྡིག་དང་རྣམ་སྨིན་མེད་པས། དེ་ལ་སྡིག་དང་རྣམ་སྨིན་གྱིས་མི་གོས། དེ་ལ་སངས་རྒྱས་མེད་པས་འབྲས་བུ་སངས་རྒྱ་བའི་ས་མེད། སེམས་ཅན་མེད་པས་རྒྱུ་དྲུག་སེམས་ཅན་གྱི་དོགས་མེད། དེ་ཉིད་ཡེ་ནས་གྲོལ་ཟིན་པས་ལྟ་སྒོམ་སྤྱོད་པའི་རྒྱུ་མེད་དོ། །དེ་རང་རིག་པས་དེ་ལ་སྒོམ་མི་དགོས། སྣ་ཚོགས་སུ་སྣང་བས་བལྟར་མེད། གཉིས་མེད་རང་རྫོགས་སུ་ཡོད་པས་སྤྱོད་དུ་མེད་དོ། །འབྲས་བུ་ནི་རིག་པ་ཉིད་མངོན་གསུམ་ལམ་དུ་བྱས་པས་བརྩོན་འགྲུས་རབ་ཚེ་འདི་ཉིད་ལ་ཟག་པ་དང་བཅས་པའི་ཕུང་པོ་མི་སྣང་བར་སངས་རྒྱ་བ་དང་། འདི་ཉིད་མངོན་གསུམ་ཡུལ་དུ་ཤེས་པ་ཙམ་གྱིས། བརྩོན་འགྲུས་འབྲིང་པོ་ཆོས་ཉིད་ཀྱི་བར་མ་དོ་ལ་སངས་རྒྱ་བ་དང་། འདི་ཉིད་བསྟན་པ་ཙམ་གྱི་ཡོན་ཏན་གྱིས་བརྩོན་འགྲུས་ཐ་མ་རང་བཞིན་སྤྲུལ་པ་སྐུའི་ཞིང་ཁམས་སུ་དབུགས་ཕྱུང་ནས། མངོན་པར་རྫོགས་པ་སངས་རྒྱའོ། །དེ་ལྟ་བུའི་རིག་པ་ལ་རྣལ་འབྱོར་པ་སུས་གོམས་པ་བྱས་པ་དེའི་ལུས་ལ་རྟགས་འདི་འབྱུང་བའོ། །དམིགས་པ་གང་དུ་གཏད་པའི་དངོས་པོ་རྡོའམ་ཤིང་བུ་ལ། དེང་རང་གི་ཤེས་པ་བཅུག་པར་ནུས་པའི་དུས་ན་གང་ལ་བཙུད་པ་དེ་འགུལ་བར་ནུས་པ་ནི། རིག་པ་ལ་དབང་ཐོབ་པའི་རྟགས་ཡིན། དེ་བཞིན་དུ་གང་དུ་ཤེས་པ་འདུག་པའི་ས་དེ་ཉིད་དུ། རྣལ་འབྱོར་པ་དེའི་ལུས་ཀྱང་དེའི་ལུས་སུ་འཕོ་བ་སྟེ། རྗེས་ནས་གཉིས་སུ་མེད་དེ། དཔེ་ཇི་ལྟར་ན་རིག་པའི་ཆོས་ཉིད་དང་མཚུངས་སོ། །འདི་ནི་ལུས་ཀྱི་སྒྲིབ་ཤིང་དང་བྲལ་བའི་རྟགས་སོ། །ཡང་བསམ་རྒྱུན་ཞེན་པ་རང་འགགས་པ་དང་། འདི་ཉིད་ལ་ནང་གི་ཉམས་གོང་དུ་འཕེལ་བའི་རྟགས་རྣམས་ཀྱང་གསལ་བར་འགྱུར་བའོ། །མངོན་གསུམ་ནི། ཐ་སྙད་དུ་བློ་བཏགས་ཀྱི་མངོན་གསུམ་དང་། རང་རིག་གཅེར་སྣང་གི་དང་། གོམས་པ་མཐར་ཕྱིན་གྱིའོ། །ཐ་སྙད་བློ་བརྟགས་ནི་དབང་པོའི་མངོན་གསུམ་དང་། ཡིད་ཀྱི་དང་རྣལ་འབྱོར་གྱི་དང་། རང་རིག་གི་མངོན་གསུམ་མོ། །རང་རིག་གཅེར་སྣང་ནི་རྡོ་རྗེ་ལུ་གུ་རྒྱུད། གོམས་པ་མཐར་ཕྱིན་གྱི་ནི་ཆོས་ཟད་པའི་མངོན་གསུམ་ཉིད་དུ་སུས་རིག་པ། འདི་ནི་ལུས་ཀྱི་འབྱུང་བ་རང་གིས་ན། སྐལ་བ་ལྡན་པ་འདི་ལུས་ཀྱི་འབྱུང་བ་དེངས་ནས་སྐྱེ་མེད་མཆོག་ལ་མངའ་བརྙེས་པའོ། །ཞེས་རིག་པ་ལ་གོམས་པའི་རྟགས་བསྟན་ནས། ད་ནི་སྐྱེ་བ་མེད་པའི་དོན་ཁོང་དུ་ཆུད་པའི་རྟགས་བསྟན་པ་ནི། གང་གིས་སྐྱེ་མེད་སུ་ཡིས་ནི། །ཞེས་པ་ལ་སོགས་པས་བསྟན་ཏེ། རྣལ་འབྱོར་པ་གང་ཞིག་གིས། སྐྱེ་མེད་ནི་ངོ་བོ་དང་། ངེས་ཚིག་དང་། དབྱེ་བ་དང་། མཚན་ཉིད་དང་། འབྲས་བུའོ། །སྐྱེ་མེད་ཀྱི་ངོ་བོ་ནི་སླར་མི་ལྡོག་ཅིང་མཁྱེན་པ་འགགས་པ་མེད་པ་ཉིད་ཡིན་ལ། ངེས་ཚིག་ནི་སྔར་མ་སྐྱེས་པའི་ཆོས་ཉིད་དེ་ད་སྐྱེ་མི་སྲིད་པས་ན་སྐྱེ་མེད་དོ། །དབྱེ་ན་རིག་མེད་བེམ་སྣང་གི་སྐྱེ་མེད་དང་། སྟོང་པ་མཁྱེན་མེད་ཀྱི་དང་། རང་རིག་ལམ་སློངས་ཀྱི་སྐྱེ་མེད་དང་། མཐར་ཐུག་བློ་ཟད་ཀྱི་སྐྱེ་མེད་དོ། །རང་རིག་བེམ་སྣང་གི་སྐྱེ་མེད་ནི། འདི་ལྟར་ས་ཆུ་མེ་རླུང་གི་སྣང་བ་བེམ་པོ་འདི་དག་དང་པོ་གང་ནས་ཀྱང་མ་སྐྱེས། ད་ཡང་མི་སྐྱེའོ། །སྟོང་པ་མཁྱེན་མེད་ཀྱི་སྐྱེ་མེད་ནི། ནམ་མཁའ་འདི་ཉིད་སྟོང་པ་ཡིན་ཏེ། མཁྱེན་པ་ཡེ་ཤེས་ཀྱི་ཆ་མེད་པ་འདི། དང་པོ་ཡང་སྐྱེ་མ་མྱོང་། ད་ལྟ་ཡང་སྐྱེ་བ་མི་གནས། ཐ་མ་ཡང་མི་སྐྱེ་བའོ། །རང་གི་ལམ་སློངས་ཀྱི་སྐྱེ་མེད་ནི། རིག་པ་དེ་ཉིད་སྔར་སྐྱེ་བ་མེད་ཀྱང་ད་ལྟར་ལུས་སུ་གྲུབ། ད་ལྟར་གྲུབ་པ་འདི་ཉིད་སྐྱེ་མེད་དུ་ཤེས་པས། ད་སྐྱེ་མི་སྲིད་པས་སྐྱེ་མེད་དེ། མཐར་ཐུག་བློ་ཟད་ཀྱི་སྐྱེ་མེད་ནི། བློ་ཟད་པས་ཆོས་མེད། ཆོས་མེད་པས་ཚིག་ལས་འདས། དེ་ལས་འདས་པས་སྐྱེ་བ་མེད། དེ་ཡང་གང་མི་སྐྱེ་ན་བློ་དང་དྲན་པ་མི་སྐྱེ། གང་གི་ཕྱིར་མི་སྐྱེ་ན་བློ་ཟད་པས་མི་སྐྱེ། དཔེ་གང་ལྟར་མི་སྐྱེ་ན། བསེ་ཤིང་གི་འབྲས་བུ་ལྟར་མི་སྐྱེ། དེ་ལྟར་མ་སྐྱེས་པས་བློའི་ཡུལ་རང་ཟད་དེ་སྐུ་གསུམ་དུ་འཛིན་པའི་ཤེས་རབ་ཀྱང་སྐྱེ་མེད། དེ་མེད་པས་སྐྱེ་བ་མེད་དོ་ཞེས་ཚིག་ཙམ་དུ་ཡང་གྲུབ་པ་མེད་དོ། །དེའི་ཕྱིར་ན་བློ་ལས་འདས་པས་གྲུབ་ཏུ་མེད་ཞེས་པས། དེ་ཉིད་མཐའ་ཐམས་ཅད་ལས་གྲོལ་བས་མཐའ་གྲོལ་ཡོངས་རྫོགས་ཉམས་བླངས་དང་བྲལ་བའོ། །དེ་ལྟར་མ